“To‘rt farzandim bor, ammo ularni ommaga ko‘rsatmayman” — xonanda Janob Rasul oilasi va otasi haqidagi armonlari haqida (video)

“Daryo” nashrining YouTube’dagi kanalida Qoraqalpog‘istonda xizmat ko‘rsatgan artist Janob Rasul bilan suhbat uyushtirildi. Xonanda nima uchun oilasi haqida gapirishni istamasligi va otasining vafotidan keyin anglab yetgan haqiqati haqida gapirdi.

— Oilani ommaga ko‘rsatishning nima keragi bor? Aslida ayoli va farzandlarini ommaga ko‘rsatish mumkin emas. Shukrki, ikki o‘g‘il va ikki qiz farzandim bor. Ba’zan ular Instagram’dagi jonli efirlarda ko‘rinib qolishadi, ammo atayin ularni ommaga ko‘rsatmayman.
O‘g‘illarim yaxshi inson bo‘lib ulg‘ayishlarini va otalari singari san’atkor bo‘lishlarini orzu qilaman. Shuning uchun ham hozircha ularning yuzini ommaga tanitmay yuribman. Ulg‘aygach, yaxshi qo‘shiq ijro etib xalqqa ko‘ringani boshqacha. Kichkinaligidan qo‘shiq aytib chiqsa, ulg‘ayganda ham odamlarning tasavvurida kichkina bolacha bo‘lib qolib ketadi. Shuning uchun ham hozir o‘g‘illarimga qo‘shiq ham ayttirmayman, bolalik gashtini sursin, deyapman. 7-8 yoshidan keyin ijodni o‘rganishni boshlaydi.
Ko‘pchilik farzandlarini olib kelib, shogirdlikka olib, klip chiqarib bering, deb so‘rashadi. Hozir klip olib, televideniyega ham chiqardingiz deylik, ammo 17 yoshga to‘lganida nima qilasiz, deyman. Chunki u bola endi xalq uchun qiziq bo‘lmay qoladi, avval ko‘rganman-ku, eshitganman-ku, deyishadi.
Agar o‘g‘illarim kun kelib san’atkor bo‘laman deb jiddiy ahd qilsa, albatta, yordam beraman. Aslida hozir ham imkoniyat bor. Konsertimda duet aytib chiqsa ham bo‘ladi. Chunki to‘ng‘ich o‘g‘limning chiroyli ovozi bor. Ammo uning ijodini hech kim jiddiy qabul qilmaydi. Bolaga baribir boladek munosabatda bo‘lishadi, — deydi xonanda Janob Rasul.
Xonanda otasi haqida berilgan savolga quyidagicha javob berdi.
— Qanday farzand bo‘lolganim haqida biror narsa deyolmayman, ammo hech qachon otamning ko‘ziga tik qaramaganim aniq. Menimcha, eng muhimi ham ana shu. Ikki yil avval qandli diabet sabab otam vafot etdi. Uning o‘limidan keyin hamma narsa otam bilan qiziq ekanligini tushunyapman. Uy qurishim ham otamning tavsiyasi bilan qiziq edi. Hozir hech narsaning qizig‘i yo‘q. Afsuski, bu narsalarni ularni yo‘qotgandan keyin ko‘proq his qilar ekansiz.
Oila borasida hech qanday armonim yo‘q. Chunki menda bir insonda bo‘lishi kerak bo‘lgan hamma oilaviy baxt bor. Faqat otamdan erta ayrilganim ko‘nglimni tirnaydi. Onam, farzandlarim va ayolim bilan butun dunyoni kezib chiqishni orzu qilaman. Xizmatlar sabab hech bunga vaqt ajratolmayapman, — deydi xonanda.